1、子曰:“君子周而不比,小人比而不周。” 2、子曰:“君子和而不同;小人同而不和。” 3、子曰:“君子成人之美,不成人之恶;小人反是。” 4、子曰:“君子怀德,小人怀土;君子怀刑,小人怀惠。” 5、子曰:“君子喻於义,小人喻於利。” 6、子谓子夏曰:“女为君子儒!无为小人儒!” 7、子曰:“君子坦荡荡,小人长戚戚。” 8、子曰:“君子易事而难说也∶说之不以道,不说也;及其使人也,器之。小人难事而易说也;说之虽不以道,说也;及其使人也,求备焉。” 9、子曰:“君子泰而不骄;小人骄而不泰。” 10、子曰:“君子而不仁者有矣夫?未有小人而仁者也!” 11、子曰:“君子上达;小人下达。” 12、子曰:“君子固穷;小人斯滥矣。” 13、子曰:“君子求诸己;小人求诸人。” 14、子曰:“君子不可小知,而可大受也;小人不可大受,而可小知也。” 15、子曰:“君子有三畏∶畏天命,畏大人,畏圣人之言。小人不知天命而不畏也,狎大人,侮圣人之言。” 16、子曰: “君子之德风,小人之德草,草上之风,必偃。”